b'\n_START_ARTICLE_\nSinergetika\n_START_PARAGRAPH_\nSinergetika tai yra mokslas, tiriantis atvir\xc5\xb3, nepusiausvir\xc5\xb3j\xc5\xb3 sistem\xc5\xb3 saviorganizacijos d\xc4\x97sningumus (stabili\xc5\xb3 strukt\xc5\xabr\xc5\xb3 arba periodini\xc5\xb3 proces\xc5\xb3 tokiose sistemose formavim\xc4\x85si). Viena i\xc5\xa1 svarbiausi\xc5\xb3 toki\xc5\xb3 sistem\xc5\xb3 charakteristik\xc5\xb3 yra didelis sudedam\xc5\xb3j\xc5\xb3 dali\xc5\xb3 - element\xc5\xb3 - skai\xc4\x8dius ir netiesin\xc4\x97 s\xc4\x85veika tarp j\xc5\xb3._NEWLINE_Sinergetikos pagrindus septintame praeito \xc5\xa1imtme\xc4\x8dio de\xc5\xa1imtmetyje pad\xc4\x97jo vokie\xc4\x8di\xc5\xb3 fizikas Hermanas Hakenas._NEWLINE_Saviorganizacijos procesai pasirei\xc5\xa1kia \xc4\xafvairiose gyvenimo srityse ir mokslo \xc5\xa1akose. Tai, pavyzd\xc5\xbeiui, pla\xc4\x8diai \xc5\xbeinoma Belousovo-\xc5\xbdabotinskio reakcija chemijoje, kain\xc5\xb3 kitimas ir kriz\xc4\x97s ekonomikoje, \xc5\xa1irdies raumens susitraukin\xc4\x97jimas, kop\xc5\xb3 susidarymas dykumose, snaig\xc4\x97s formavimasis, strukt\xc5\xabr\xc5\xb3 ir organizacij\xc5\xb3 k\xc5\xabrimasis socialin\xc4\x97je sferoje.\n_START_SECTION_\n\xc5\xa0i\xc5\xb3 laik\xc5\xb3 sinergetika\n_START_PARAGRAPH_\n\xc5\xa0iandien sinergetika da\xc5\xbenai minima kaip postmodernusis mokslas. Tok\xc4\xaf pavadinim\xc4\x85 grind\xc5\xbeia Margeret J. Wheatley savo knygoje \xe2\x80\x9eVadovavimas ir naujasis mokslas. Tvarkos atradimas chaoti\xc5\xa1kame pasaulyje\xe2\x80\x9c, kurioje ji atkreipia d\xc4\x97mes\xc4\xaf \xc4\xaf tai, kad daugelis nei\xc5\xa1sprend\xc5\xbeiam\xc5\xb3 problem\xc5\xb3 yra nei\xc5\xa1sprend\xc5\xbeiamos tod\xc4\x97l, kad jos i\xc5\xa1kilo mechanistinio determinizmo terp\xc4\x97je. M. J. Wheatley teigia, kad mes iki \xc5\xa1iol gyvename niutoni\xc5\xa1kame pasaul\xc4\x97vaizdyje (paradigmoje). Mes iki \xc5\xa1iol skaidome objektus, rei\xc5\xa1kinius \xc4\xaf dalis, mes vis dar tikime, kad veiksmas lygus atoveiksmiui. Sinergetikoje implikuoto holistinio principo esm\xc4\x97 yra suvokimas, kad ne vien dalys, elementai lemia (determinuoja visum\xc4\x85), kiek visuma s\xc4\x85lygoja sistemos element\xc5\xb3 elges\xc4\xaf, ir b\xc5\xabtent \xc4\xaf tai sinergetikoje kreipiama daugiausia d\xc4\x97mesio. Kaip beb\xc5\xabt\xc5\xb3, galima sakyti, kad XXI a. pasaulis palieka niutoni\xc5\xa1k\xc4\x85 pasaul\xc4\x97vaizd\xc4\xaf ir pereina prie sinergetinio pasaul\xc4\x97vaizd\xc5\xbeio, taip pat \xc5\xbemoni\xc5\xb3 tiesin\xc4\xaf m\xc4\x85stym\xc4\x85 kei\xc4\x8dia dinaminis m\xc4\x85stymas._NEWLINE_\xc5\xa0iuo metu pasaulyje ry\xc5\xa1kiausiais sinergetikos mokslo \xc5\xbeidiniais reik\xc4\x97t\xc5\xb3 laikyti vakar\xc5\xb3 Europos ir Rusijos akademines bendruomenes. Vokietijoje, \xc5\xa0tutgarto teorin\xc4\x97s fizikos institute, sinergetikos centre tebedirba vienas i\xc5\xa1 sinergetikos mokslo pradinink\xc5\xb3 H. Hakenas. Rusijos akademin\xc4\x97 bendruomen\xc4\x97 visada pasi\xc5\xbeym\xc4\x97jo pa\xc5\xbeangumu netiesin\xc4\x97je dinamikoje ir diferencialiniuose skai\xc4\x8diavimuose, o \xc5\xa1iuo metu s\xc4\x97kmingai pl\xc4\x97toja sinergetikos mokslo objekt\xc4\x85 bei ai\xc5\xa1kina sinergetikos mokslo problematik\xc4\x85. Taip pat Rusijoje \xc5\xa1iuo metu veikia sinergetikos bendruomen\xc4\x97, kuri yra tarptautin\xc4\x97s chaoso teorijos taikymo psichologijoje ir gamtos moksluose mokslin\xc4\x97s bendruomen\xc4\x97s \xc5\xa1aka Rusijoje. Be abejo n\xc5\xabdienos Pasauliui yra paliktas itin solidus I. Prigogino \xc4\xafdirbis \xc4\xaf sinergetikos moksl\xc4\x85 (Prigogino vadinama disipatini\xc5\xb3 strukt\xc5\xabr\xc5\xb3 teorij\xc4\x85).\n_START_SECTION_\nSinergetika Lietuvoje\n_START_PARAGRAPH_\nLietuvoje, sinergetikos mokslo srityje aktyviai dirba Vilniaus universiteto Fizikos fakulteto mokslininkai. Ypa\xc4\x8d didelis ind\xc4\x97lis \xc4\xaf sinergetik\xc4\x85 Lietuvoje buvo \xc4\xafne\xc5\xa1tas d\xc4\x97ka K\xc4\x99stu\xc4\x8dio Pyrago, Julijono Jono Kalad\xc4\x97s ir Leono Valk\xc5\xabno atliekam\xc5\xb3 mokslini\xc5\xb3 tyrim\xc5\xb3 bei j\xc5\xb3 d\xc4\x97stom\xc5\xb3 kurs\xc5\xb3 universitete (matematinis modeliavimas ir sinergetikos pagrindai; netiesin\xc4\x97s dinamikos pagrindai; sinergetika, chaosas, fraktalai). Ai\xc5\xa1kius sinergetikos kont\xc5\xabrus apibr\xc4\x97\xc5\xbe\xc4\x97 Saulius Kani\xc5\xa1auskas, apra\xc5\xa1ydamas juos savo monografijoje \xe2\x80\x9eSinergetinio pasaul\xc4\x97vaizd\xc5\xbeio kont\xc5\xabrai\xe2\x80\x9c. \xc5\xa0i monografija yra vienas i\xc5\xa1 pirm\xc5\xb3j\xc5\xb3 leidini\xc5\xb3 apra\xc5\xa1an\xc4\x8di\xc5\xb3 sinergetikos moksl\xc4\x85 Lietuvoje.'